C 281/12

Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2022/C 281/08)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Κατσικάκι Λήμνου/Katsikaki Limnou“

EÚ č.: PGI-GR-02792 – 27.7.2021

CHOP ( ) CHZO (X)

1. Názov (názvy) chzo

„Κατσικάκι Λήμνου/Katsikaki Limnou“

2. Členský štát alebo tretia krajina

Grécko

3. Opis poľnohospodárskeho výrobku alebo potraviny

3.1. Druh výrobku

Trieda 1.1. Čerstvé mäso (a droby)

3.2. Opis výrobku, na ktorý sa vzťahuje názov uvedený v bode 1

„Katsikaki Limnou“ je mäso kozliat zabitých vo veku 60 až 90 dní a s hmotnosťou nad 8 kg. Mäso s označením „Katsikaki Limnou“ pochádza z jatočných tiel zvierat narodených na ostrovoch Limnos a Agios Efstratios (územný celok ostrova Limnos). Rodia sa z tradične chovaných kôz adaptovaných na tamojšie podmienky, ktoré sa kŕmia vegetáciou jasne vymedzenej zemepisnej oblasti (ostrov).

Mäso „Katsikaki Limnou“ je typicky jemné a šťavnaté, s príjemnou vôňou a chuťou. Farba mäsa je prevažne červená až jemne bledoružová, tkanivá sú ružovo-červenej farby a tuk je čisto biely.

Medzi organoleptické vlastnosti patrí aj prítomnosť podkožného tuku a vyvinutá svalová hmota. Vrstva tuku je veľkorysá, vďaka čomu je výrobok jemný a lahodný.

Chemické zloženie jedlých tkanív mäsa „Katsikaki Limnou“ sa uvádza v tejto tabuľke:

Výrobok Bielkoviny Tuk „Katsikaki Limnou“ 18,4 % až 26,4 % 4,1 % až 11,1 %

Mäso „Katsikaki Limnou“ sa predáva čerstvé v nasledujúcich formách:

— celé,

— jatočná polovica,

— po kusoch podľa váhy.

Chemické zloženie jedlých tkanív mäsa „Katsikaki Limnou“ sa líši od chemického zloženia jedlých tkanív mäsa kozliat z iných častí Grécka, ktoré majú priemernú hodnotu tuku 1,2 % v porovnaní so 6,9 % v prípade „Katsikaki Limnou“.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Kozľatá sa rodia v období od konca novembra do konca februára. Pijú mlieko 45 až 60 dní. Na konci tohto obdobia si kozľatá zvykajú na konzumáciu objemových krmovín s použitím adaptačného krmiva, ktoré pozostáva z objemových krmív, ako je seno z lokálne pestovaných obilnín a bôbovitých rastlín. Po odstavení zvyčajne nastáva obdobie 1 až 2 mesiacov na jar, počas ktorých sa kozľatá pasú spolu s dospelými kozami.

Kozy chované na ostrovoch Limnos a Agios Efstratios pochádzajú z miestnych populácií, ktoré sú výsledkom prirodzeného kríženia plemena Capra prisca, ktorý je pôvodným plemenom Grécka. Kozy sú malé a prispôsobené mikroklíme a prostrediu ostrovov Limnos a Agios Efstratios.

Strava kôz je z veľkej časti založená na voľnej pastve na pasienkoch nachádzajúcich sa v konkrétnej zemepisnej oblasti. Zahŕňa aj doplnkové zmesi, ktoré zvyčajne obsahujú výrobky získané z obilnín, ďalej bôbovité rastliny, obilnú slamu (najmä tvrdej pšenice), ďatelinu, výrobky z olejnín prevažne pestovaných vo vymedzenej zemepisnej oblasti, vitamíny a stopové prvky.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Označenie „Katsikaki Limnou“ sa môže používať výhradne a výlučne v prípade kozliat, ktoré sa narodili, boli chované a zabité vo vymedzenej oblasti. To zahŕňa vykrvenie, sťahovanie kože a vykoľovanie. Kozy, ktorým sa tieto kozľatá narodili, sa tiež narodili vo vymedzenej zemepisnej oblasti a boli v nej chované.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

Okrem požiadaviek na označovanie stanovených vo vnútroštátnych právnych predpisoch a v právnych predpisoch EÚ, bez ohľadu na to, ako sa výrobok ponúka na predaj (v celku, ako jatočná polovica alebo narezaný na kusy), sa mäso „Katsikaki Limnou“ označuje aj týmto osobitným logom:

K uvedenému logu sa musí pridať aj číselný kód označujúci zviera a chov, z ktorého jatočné telo pochádza, ako aj dátum zabitia. Číselný kód tvoria tieto prvky:

— číselný kód chovu, kde boli zvieratá chované,

— identifikačný kód živého zvieraťa zodpovedajúci jatočnému telu,

— dátum zabitia.

Napríklad jatočné telo z chovu s číselným kódom EL8330**** a číslom živého zvieraťa 002, ktoré bolo zabité dňa 1. 12. 2020, by dostalo jedinečný kód 8330****002-01/12/2020.

Ak je mäso „Katsikaki Limnou“ narezané a zabalené, uvedené označenie sa umiestni na jednotlivé kusy mäsa alebo, ak už je výrobok zabalený, na vonkajší obal, aby sa príslušné informácie dostali ku konečnému spotrebiteľovi.

4. Stručné vymedzenie zemepisnej oblasti

Zemepisná oblasť, v ktorej sa vyrába mäso „Katsikaki Limnou“, je vymedzená zemepisnými hranicami ostrovov Limnos a Agios Efstratios.

5. Súvislosť so zemepisnou oblasťou

Spojenie výrobku s vymedzenou oblasťou sa zakladá na kvalitatívnych vlastnostiach mäsa. Mäso „Katsikaki Limnou“ je uznávaným výrobkom. Má príjemné organoleptické vlastnosti, ktoré sú výsledkom tradičných spôsobov chovu kozliat a kôz, ako aj ich stravy založenej predovšetkým na bohatej vegetácii pasienkov vo vymedzenej zemepisnej oblasti.

Špecifickosť zemepisnej oblasti

Ostrovy Limnos a Agios Efstratios patria do skupiny ostrovov na severovýchode Egejského mora. Limnos z veľkej časti tvoria rovné plochy a nížiny bez stromov. Pšeničné a obilné polia, vinice, krovinaté oblasti a rozsiahle pasienky, ktoré sa rozkladajú na viac ako polovici ostrova, patria k hlavným znakom tejto krajiny. Podobný obraz poskytuje ostrov Agios Efstratios (alebo „Ai Stratis“).

Obidva ostrovy sú neoddeliteľne prepojené, tak sociálne a kultúrne, ako aj hospodársky a obchodne. Mnoho rokov sa medzi týmito dvoma ostrovmi obchodovalo s rôznymi výrobkami. Tento nepretržitý pohyb hospodárskych zvierat, ktorý zahŕňal aj kozy, prispel k ich rovnomernému vývoju na oboch ostrovoch. Ostrov Agios Efstratios ponúka pravidelnú linku lodnej dopravy len na ostrov Limnos.

Prírodné faktory

Tak ako v ostatných častiach Grécka, aj táto oblasť sa vyznačuje typickým stredomorským podnebím. Zimy sú mierne a vlhké. Letá sú relatívne teplé a suché a väčšinu roka v zásade prevládajú dlhé slnečné obdobia. Podnebie v tejto oblasti je však suchšie, s občasným silným vetrom a zriedkavými zrážkami.

Ako ostrovy v Egejskom mori boli Limnos a Agios Efstratios vzhľadom na blízkosť k rastlinám s pôvodom v Malej Ázii významnou trasou pre postupnú migráciu miestnych rastlinných druhov z východu do Grécka.

Kozy na týchto dvoch ostrovoch sa vo veľkej miere živia bohatou bylinnou vegetáciou s veľkou rozmanitosťou aromatických rastlín a krovia. Podľa štúdií pozostáva prírodná vegetácia ostrova Limnos zo 756 rastlinných druhov, najmä terofytov (55 %). Medzi nimi je osem druhov endemických pre Grécko, jeden druh endemický pre severovýchod Egejského mora a jeden pre ostrov Limnos. Okrem toho je ostrov Agios Efstratios napriek svojej malej rozlohe domovom 438 rôznych rastlinných druhov.

Na ostrovoch Limnos a Agios Efstratios je všeobecne veľmi rozšírená vegetačná formácia frygana (nízky krovinatý porast). Tento krovinatý porast v skutočnosti tvorí 25 % pasienkov v tejto oblasti. Pre fryganu sú typické tieto druhy: dub kermesový, Sarcopoterium spinosum, tymián, oregano, čilimka vlnatá, verbena, šalvia lekárska, Anthyllis hermanniae, prýštec, ľubovník bodkovaný, cist krétsky, devätorník peniažtekový, cistus šalviolistý a yzop lekársky. V tejto oblasti sa vyskytujú aj tieto rastliny: Euphorbia characias, Dittrichia viscosa a Ballota acetabulosa.

„Maquis“, drevnatý porast na obidvoch ostrovoch, zahŕňa aj tieto druhy: judášovec strukový, metla tŕnitá, tráva esparto, pistácia mastixová, zelený olivovník, oliva európska, rozmarín, divoká špargľa, listnatec tŕnitý a ďalšie.

Táto oblasť sa vyznačuje aj dunami s vegetáciou, ktorú tvoria sklerofylné kry.

Vegetácia týchto dvoch ostrovov okrem toho zahŕňa prírodné trávy a bôbovité rastliny patriace medzi druhy tráv a bôbovitých rastlín, ktoré sú pre kozy ideálnymi druhmi na pasenie sa.

Hospodárske zvieratá

Odpradávna bol chov malých prežúvavcov spolu s poľnohospodárstvom a rybolovom hlavným zamestnaním obyvateľov zemepisnej oblasti ostrovov Limnos a Agios Efstratios. Tradičný spôsob poľnohospodárstva je v skutočnosti spôsobom ochrany ekosystému a biodiverzity v tejto oblasti, a tým zároveň aj neoddeliteľnou súčasťou miestneho kultúrneho dedičstva.

Vo všeobecnosti strava kôz a kozliat prispieva k produkcii mäsa s charakteristickým profilom mastných kyselín. Tukové zloženie mäsa súvisí s množstvom polynenasýtených mastných kyselín prítomných v rastlinách, čo sa považuje za žiaduce, keďže práve im sa prisudzuje typická chuť produkovaného mäsa. Voľná pastva zvierat okrem toho zvyšuje aj koncentráciu iných žiaducich mikroživín v mäse, ako sú vitamíny a prírodné antioxidanty.

Ľudské faktory

Základom tradičnej metódy chovu zvierat sú ohradené výbehy – „mantre“ –, v ktorých sú zvieratá umiestnené v blízkosti pastvín. Metóda chovu bola obzvlášť dôležitá pri vývoji chutí mäsa „Katsikaki Limnou“, pretože jeho kvalita je neoddeliteľne spojená s využívaním a so znalosťou pastvín.

Tradičné postupy chovateľov hospodárskych zvierat ovplyvňujú vlastnosti výrobku „Katsikaki Limnou“. Konkrétne neskoré odstavenie približne po 60 dňoch prispieva k vývoju zdravých kozliat s výdatnou vrstvou tuku na tele. Okrem toho sa stáda riadia tradičnými metódami chovu zahŕňajúcimi mantre. To zaisťuje, že na to, aby si kozy a kozľatá našli potravu, nemusia prekonávať veľké vzdialenosti, keďže mantre sú blízko pastvín a vzdialenosti na ostrovoch sú malé. Vďaka tomu sa na zvieratá nekladie veľká záťaž a môže sa im tak ukladať výrazne viac medzisvalového tuku ako v prípade podobných zvierat a rozvinúť svalová hmota.

Pokiaľ je to možné, majú odstavené kozľatá až do porážky stály prístup k pastvinám spolu s dospelými zvieratami. Dospelé zvieratá a kozľatá sa spolu pasú po celý rok a vďaka poloextenzívnemu spôsobu chovu majú priamy prístup k pastvinám s veľkou rozmanitosťou aromatických jedlých rastlín a bylín. To vytvára v tukovom tkanive aromatické zložky a prispieva k príjemným organoleptickým vlastnostiam výrobku. Medzi takéto vlastnosti patrí chuť v kombinácii s jemnosťou mäsa, ktoré sú dôsledkom množstva medzisvalového tuku.

Poloextenzívny spôsob chovu, ktorý je založený na efektívnom využívaní prírodného ekosystému tejto oblasti prostredníctvom pasenia, sa vyvíjal postupom času vplyvom osobitných podmienok okolia. Je to v skutočnosti spôsob ochrany ekosystému a biodiverzity v tejto oblasti, a tým zároveň aj neoddeliteľná súčasť miestneho kultúrneho dedičstva.

Umenie chovu kôz prechádzalo z generácie na generáciu, pričom postupy a skúsenosti v oblasti chovu hospodárskych zvierat sa odovzdávali mladším poľnohospodárom. Dodnes pokračujú vo výrobe mäsa „Katsikaki Limnou“, ktoré je známe svojou príjemnou kvalitou. O stáda sa po stáročia starajú skúsení chovatelia hospodárskych zvierat, známi pod miestnym pomenovaním „kehagiade“, ktorí chovajú kozy tradičným systémom chovu vo výbehu. Týmto systémom sa zaviedol výhodný a udržateľný model poloextenzívneho chovu kôz.

Špecifickosť výrobku

Mäso „Katsikaki Limnou“ je mimoriadne chutným výrobkom. Je jemné, šťavnaté a mäkké s príjemnými organoleptickými vlastnosťami. Celkový obsah tuku v jedlých tkanivách je v porovnaní s podobnými výrobkami vyšší. To má pozitívny vplyv na chuť a jemnosť výrobku.

Vzhľadom na vek, v ktorom sú kozľatá zabité, sú jatočné telá pomerne ťažké s hmotnosťou viac ako 8 kg. Tuk v jatočných telách je väčšinou medzisvalový.

Príčinná súvislosť medzi zemepisnou oblasťou a typickými vlastnosťami výrobku

„Katsikaki Limnou“ je mäso s príjemnými organoleptickými vlastnosťami. Je veľmi rozšíreným výrobkom, ktorý sa už mnoho rokov nepretržite vyrába na obidvoch ostrovoch. Špecifické environmentálne faktory a dlhodobo prevládajúce postupy chovateľov vo vymedzenej zemepisnej oblasti ostrovov Limnos a Agios Efstratios viedli k vývoju kvalitného výrobku s príjemnými vlastnosťami, ktoré odlišujú „Katsikaki Limnou“ od iných podobných výrobkov.

Chov malých prežúvavcov je základom chovu hospodárskych zvierat na týchto dvoch ostrovoch. Limnos disponuje veľkou plochou pasienkov, ktorá tvorí 35,74 % celkovej plochy. Krovinatý porast tvorí 25 % pasienkov na ostrove. Vegetácia v tejto oblasti je nízka, riedka a rozptýlená. Prevažuje Sarcopoterium spinosum spolu s tymianom a veľkým množstvom aromatických rastlín.

Pasienky ostrovov Limnos a Agios Efstratios majú značnú kapacitu spásania a ponúkajú rozmanité aromatické rastliny. Výsledkom sú mäsové výrobky, ktorých tuk nadobudol organoleptické vlastnosti definované rozmanitosťou aromatických a iných rastlín na pasienkoch. Kvalitu a organoleptické vlastnosti výrobku preto určuje rozsiahly prístup zvierat k pasienkom.

Mierny terén vymedzenej oblasti, ktorá sa vyznačuje nízko položenými nížinami, umožňuje ľahký prístup k pasienkom v blízkosti tradičných zariadení na ustajnenie. Vďaka tomu sa na zvieratá nekladie veľká záťaž a môže sa im tak ukladať výrazne viac tuku ako v prípade iných podobných zvierat a rozvinúť svalová hmota.

Konkrétne kozy, ktoré sa pasú na ostrovoch Limnos a Agios Efstratios, konzumujú veľmi rozmanité aromatické jedlé rastliny a byliny.

Vzhľadom na klimatické podmienky môžu zvieratá celoročne žiť vonku na pasienkoch, a nie v maštaliach pre hospodárske zvieratá. Preto po období kŕmenia výlučne mliekom majú kozľatá prístup k pasienkom, až kým nie sú zabité. Obdobie pastvy mladých kôz sa pohybuje od 1 do 2 mesiacov, väčšinou na jar.

Strava týchto zvierat pozostáva z veľkej časti z voľnej pastvy. Vzhľadom na miernu klímu môžu zvieratá celoročne žiť vonku na pasienkoch, a nie v maštaliach pre hospodárske zvieratá, a môžu sa pásť po celý rok. Preto po období kŕmenia výlučne mliekom majú kozľatá prístup k pasienkom, až kým nie sú zabité.

Dospelé kozy majú takmer nepretržitý celoročný prístup k pasienkom, rovnako ako kozľatá v období medzi odstavením a zabitím. Spolu s dlhým obdobím pitia mlieka to zaisťuje charakteristické vlastnosti kvalitného mäsa a jatočné telá s dostatočnou svalovou hmotou, v ktorej je medzisvalový tuk.

Množstvo medzisvalového tuku v mäse „Katsikaki Limnou“ priamo vplýva na obsah vlhkosti a textúru mäsa, ako aj na jeho chuť a arómy, ktoré sa uvoľňujú počas varenia.

Identita výrobku s označením „Katsikaki Limnou“ sa zakladá na poloextenzívnom spôsobe chovu, voľnej pastve a tradičných postupoch chovateľov hospodárskych zvierat. Dopyt po výrobku „Katsikaki Limnou“ s opísanými príjemnými vlastnosťami je motiváciou na zachovanie uvedených postupov chovu hospodárskych zvierat, ktoré tieto vlastnosti zaručujú.

Všetky uvedené skutočnosti prispievajú k náležitej kvalite a príjemným organoleptickým vlastnostiam mäsa „Katsikaki Limnou“, ktoré stoja za jeho dobrou povesťou. Výrobok je spätý s gastronomickou tradíciou na ostrovoch, ktorých miestne recepty, ako je kozľacie „kaspakino“, patria k obľúbeným nielen medzi tamojšími obyvateľmi, ale aj medzi turistami.

Odkaz na uverejnenie špecifikácie

http://www.minagric.gr/images/stories/docs/agrotis/POP-PGE/2021/prodiagrafes_katsikaki_limnou150222.pdf

(1) Ú. v. EÚ L 343, 14.12.2012, s. 1.